Yosh bokschilarimiz Ozarbayjon va Qozog‘istondagi xalqaro turnirlarda jami 15 ta medal jamg‘ardi

Ozarbayjonning Boku shahrida yoshlar o‘rtasida o‘tkazilgan an’anaviy xalqaro turnirda uchta oltin, bitta kumush va uchta bronza medal jamg‘argan O‘zbekiston yoshlar terma jamoasi umumjamoa hisobida ikkinchi o‘rinni egalladi. Bu haqda O‘zA xabar berdi.

 Foto © O‘zA
69 kilogramm vazn toifasida ringga chiqqan hamyurtimiz Bektemir Meliqo‘ziyev saralash bahslarida qozog‘istonlik Daulet Kabi, ukrainalik Aleksey Tokarchuk, ozarbayjonlik Roman Zokirov va finalda rossiyalik Guseyn Guseinovni mag‘lubiyatga uchratib, shohsupaning eng yuqori pog‘onasiga ko‘tarildi.
Terma jamoamiz a’zolaridan Mahmud G‘oipov va Iqboljon Xoldorov oltin, Muzaffar Rashidov kumush, Asilbek Soliyev, Kozim Kamronov va Behzodbek Tursunboyev bronza medalni qo‘lga kiritdi.
Qozog‘istondagi xalqaro turnirda yosh bokschilarimiz ikkita oltin, bitta kumush va beshta bronza medal jamg‘arib, umumjamoa hisobida kuchli uchlikdan joy oldi. O‘zbek boks maktabi tarbiyalanuvchilaridan Azizbek Shukurov va Jasur Ahmadjonov oltin medalni qo‘lga kiritdi.
Musobaqada Sunnatulla Bahodirov kumush, Shohruh Erkinov, Asqarjon Avazov, Fazliddin Meliboyev, Javohir Karimov va Sulaymon Latipov bronza medal sohibi bo‘ldi.